## Rješenje kojim se trgovačkom društvu Adriatica.net d.o.o., Zagreb, odobrava objavljivanje ponude za preuzimanje javnog dioničkog društva Atlas d.d., Dubrovnik

### NN 38/2007 (13.4.2007.), Rješenje kojim se trgovačkom društvu Adriatica.net d.o.o., Zagreb, odobrava objavljivanje ponude za preuzimanje javnog dioničkog društva Atlas d.d., Dubrovnik

# HRVATSKA AGENCIJA ZA NADZOR FINANCIJSKIH USLUGA

**1281**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, na temelju Zahtjeva trgovačkog društva Adriatica.NET
d.o.o., Zagreb, Heinzelova 62/a, za odobrenje objavljivanja ponude za
preuzimanje javnog dioničkog društva Atlas d.d., Dubrovnik, Brsalje 17, na
sjednici održanoj 29. ožujka 2007. godine, donijela je

## RJEŠENJE

1. Trgovačkom društvu Adriatica.NET d.o.o., Zagreb, Heinzelova 62/a, odobrava se
objavljivanje ponude za preuzimanje javnog dioničkog društva ATLAS d.d.,
Dubrovnik, Brsalje 17.
2. Ovo Rješenje objavit će se u »Narodnim novinama«.

```
Obrazloženje
```

I. Trgovačko društvo Adriatica.NET d.o.o., Zagreb, Heinzelova 62/a (dalje u
tekstu: Ponuditelj), podnijelo je Hrvatskoj agenciji za nadzor financijskih
usluga (dalje u tekstu: Agencija), 15. prosinca 2006. godine, na temelju odredbe
članka 13. stavak 1. Zakona o preuzimanju dioničkih društava (dalje u tekstu:
Zakon), Zahtjev za odobrenje objavljivanja ponude za preuzimanje trgovačkog
društva Atlas d.d., Dubrovnik, Brsalje 17 (dalje u tekstu: Izdavatelj) i
dokumentaciju u privitku, a 26. ožujka 2007. godine zadnju izmjenu i dopunu
iste.
II. Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02 i
138/06) i članka 14. Pravilnika o sadržaju i obliku financijskih i poslovnih
izvješća javnih dioničkih društava (»Narodne novine« broj 118/03).
Uvidom u podatke sudskog registra na Internetu utvrđeno je da temeljni kapital
Izdavatelja iznosi 41.256.319,30 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu srpnju, kolovozu i rujnu 2006. godine, imao
više od 100 dioničara.
III. Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja 17. studenoga 2006. godine,
stjecanjem 1.431.486 dionica, odnosno 75,17%učešća u temeljnom kapitalu
Izdavatelja, što daje 75,17% od ukupnog broja glasova koje daju dionice
Izdavatelja s pravom glasa, koje su stečene na temelju Ugovora o prodaji
dionica, sklopljenog 17. studenog 2006. godine, između Ponuditelja, kao kupca i
društva Sutivan Investments Anstalt, Heiligkreuz 6, FL-9490 Vaduz, Liechtenstein,
kao prodavatelja, a nakon kojeg stjecanja Ponuditelj raspolaže s 1.431.486
dionica, odnosno 75,17% učešća u temeljnom kapitalu Izdavatelja, što daje 75,17%
od ukupnog broja glasova koje daju dionice Izdavatelja s pravom glasa.
Ponuditelj je na temelju Sporazuma o reotkupu (repo aranžmanu) sa Sporazumom o
prijenosu dionica i Sporazumom o zasnivanju založnog prava, sklopljenog 28.
prosinca 2006. godine, otpustio 270.000 dionica Izdavatelja na trgovačko društvo
Gospodarsko-kreditna banka d.d., Zagreb, Draškovićeva 58, nakon kojeg otpuštanja
raspolaže s 1.161.486 dionica, odnosno 60,99% učešća u temeljnom kapitalu
Izdavatelja, što daje 60,99% od ukupnog broja glasova koje daju dionice
Izdavatelja s pravom glasa.
Isto tako, Ponuditelj je na temelju Ugovora o kupoprodaji dionica sklopljenog
13. ožujka 2007. godine s trgovačkim društvo Peninsula d.o.o., Zagreb, Amruševa
13/II, otpustio 205.892 dionice Izdavatelja, nakon kojeg otpuštanja raspolaže s
955.594 dionice, odnosno 50,18% učešća u temeljnom kapitalu Izdavatelja, što
daje 50,18% od ukupnog broja glasova koje daju dionice Izdavatelja s pravom
glasa.
IV. Cijena po kojoj Ponuditelj nudi otkup dionica u ponudi za preuzimanje iznosi
67,51 kuna po dionici. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj je Ponuditelj stjecao dionice Izdavatelja s pravom glasa u
razdoblju od jedne godine prije dana objavljivanja ponude za preuzimanje iznosi
35,86 kuna po dionici.
Prema podacima Zagrebačke burze d.d., Zagreb i Varaždinske burze d.d., Varaždin,
dostavljenim na zahtjev Agencije (u predmetu: klasa: 450-08/06-13/115), a vezano
uz mišljenje Agencije od 28. prosinca 2006. godine, klasa: 011-01/06-03/84,
urbroj: 326-111/06-06, utvrđeno je da je cijena izražena u ponudi za preuzimanje
u iznosu od 67,51 kuna po dionici, utvrđena u skladu s odredbama članka 15.
stavci 3.-6. Zakona.
V. Ponuditelj raspolaže s 955.594 redovne dionice Izdavatelja, a temeljni
kapital Izdavatelja podijeljen je na 1.904.315 redovnih dionica, bez nominalnog
iznosa. Novčana sredstva potrebno je osigurati sukladno odredbi članka 9. stavak
1. Zakona, za plaćanje preostale 948.721 dionice Izdavatelja s pravom glasa, u
iznosu od najmanje 64.048.154,71 kune. Uvidom u Garanciju broj 07011220013 koju
je 21. ožujka 2007. godine u korist svih dioničara Izdavatelja izdala
Raiffeisenbank Austria d.d., Zagreb, Petrinjska 59, s rokom važenja do 15.
lipnja 2007. godine, utvrđeno je da je Ponuditelj osigurao sredstva u iznosu od
64.050.000,00 kuna.
VI. Nadalje, utvrđeno je da su Zahtjevu za odobrenje objavljivanja ponude za
preuzimanje, priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06 i 11/07).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u točki 1. izreke.
VIII. Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/54
Urbroj: 326-111/07-13
Zagrebu, 29. ožujka 2007.

Predsjednik Uprave
**Ante Samodol**, v. r.

Rješenje, NN 38/2007-1281
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)